KOMISSION PÄÄTÖS,
tehty 15 päivänä syyskuuta 2004,
yhteisön rahoitustuesta Alankomaissa vuonna 2001 toteutettujen suu- ja sorkkatautirokotusten kustannuksiin
(tiedoksiannettu numerolla K(2004) 3453)
(Ainoastaan hollanninkielinen teksti on todistusvoimainen)
(ETA:n kannalta merkityksellinen teksti)
(2004/674/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 3 artiklan 3 kohdan ja 11 artiklan 4 kohdan c alakohdan,
sekä katsoo seuraavaa:
(1)
Kun suu- ja sorkkataudin esiintyminen oli virallisesti vahvistettu vuonna 2001, Alankomaat ilmoitti välittömästi toteuttaneensa yhteisön toimenpiteistä suu- ja sorkkataudin torjumiseksi 18 päivänä marraskuuta 1985 annetussa neuvoston direktiivissä 85/511/ETY (2) asetetut kyseisen taudin puhjetessa sovellettavat torjuntatoimenpiteet saadakseen yhteisöltä rahoitusta taudin hävittämiseksi päätöksen 90/424/ETY mukaisesti.
(2)
Komission päätöksen 2001/652/EY (3) nojalla myönnettiin yhteisön rahoitustukea korvauksen maksamiseksi omistajille niistä eläimistä, jotka jouduttiin pakkoteurastamaan vuonna 2001 esiintyneen suu- ja sorkkataudin hävittämiseksi toteutettujen toimenpiteiden vuoksi.
(3)
Yhteisön rahoitustukea myönnettiin komission päätöksellä 2003/182/EY (4) myös Alankomaissa vuonna 2001 toteutettujen suu- ja sorkkataudin hävittämistoimenpiteiden toimintakustannuksiin.
(4)
Direktiivin 85/511/ETY 13 artiklan mukaisista suu- ja sorkkataudin valvonta- ja hävittämisedellytyksistä Alankomaissa 27 päivänä maaliskuuta 2001 tehdyn komission päätöksen 2001/246/EY (5) 2 artiklan 1 kohdan mukaan Alankomaat saa päättää ottaa käyttöön ehkäisevän rokotuksen kyseisen päätöksen liitteessä mainituin edellytyksin.
(5)
Päätöksen 2001/246/EY muuttamisesta tehdyn komission päätöksen 2001/279/EY 1 artiklan 2 kohdan mukaan Alankomaat saa lisäksi päättää ottaa käyttöön suojarokotukset kyseisen päätöksen liitteissä säädetyin edellytyksin.
(6)
Eläinten rokottamista on pidettävä täydentävänä ja välttämättömänä keinona suu- ja sorkkataudin leviämisen välttämiseksi sekä sen torjumiseksi ja hävittämiseksi.
(7)
Tämän vuoksi on aiheellista, että EU antaa rahoitustukea Alankomaille tämän toiminnan toteuttamisesta aiheutuneisiin kustannuksiin.
(8)
Alankomaat esitti 21 päivänä maaliskuuta 2003 suu- ja sorkkataudin hävittämistoimenpiteiden toimintakustannuksiin liittyvän maksupyynnön; se sisälsi myös eläinten rokottamisesta aiheutuvat kustannukset.
(9)
Alankomaiden toimittamien tietojen mukaan käytettiin 380 150 rokotetta; rokotteiden osto- ja uudelleenformulointikustannukset ovat 0,39 euroa annosta kohden, erityisesti tähän tarkoitukseen palkatun henkilöstön tukikelpoiset kustannukset ovat 608 826 euroa ja erityisesti tähän tarkoitukseen käytettyjen kulutushyödykkeiden kustannukset ovat 513 726 euroa.
(10)
Alankomaiden esittämistä raporteista ja maksupyynnöistä käy ilmi, että rokottaminen on hoidettu tehokkaasti.
(11)
Päätöksen 90/424/ETY mukaisesti tähän toimintaan myönnettävän rahoitustuen määrä on 60 prosenttia tukikelpoisista kustannuksista. Suu- ja sorkkatautirokotuksiin myönnettävän EU:n rahoitusosuuden määräksi olisi tämän vuoksi vahvistettava 762 487 euroa.
(12)
Yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999 (6) 3 artiklan 2 kohdassa säädetään, että yhteisön sääntöjen mukaisesti toteutettavat eläinlääkintäalaa ja kasvien terveyttä koskevat toimenpiteet rahoitetaan Euroopan maatalouden ohjaus- ja tukirahaston tukiosastosta. Varainhoidon valvonnassa sovelletaan asetuksen (EY) N:o 1258/1999 8 ja 9 artiklaa.
(13)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisön rahoitustuen maksaminen Alankomaille
Alankomaille maksetaan yhteisön rahoitustukea 762 487 euroa, joka on 60 prosenttia niiden eläimille tehtävien rokotusten tukikelpoisista kustannuksista, jotka sallitaan päätöksellä 2001/246/EY.
2 artikla
Osoitus
Tämä päätös on osoitettu Alankomaiden kuningaskunnalle.
Tehty Brysselissä 15 päivänä syyskuuta 2004.